Kegyelem nektek és békesség Istentől a mi Atyánktól és az Úr Jézus Krisztustól! Ámen

Mk 10, 17-27  
*Amikor útnak indult Jézus, odafutott hozzá egy ember, és térdre borulva előtte azt kérdezte tőle: Jó Mester, mit tegyek, hogy elnyerjem az örök életet? Jézus így szólt hozzá: Miért mondasz engem jónak? Senki sem jó az egy Istenen kívül. Tudod a parancsolatokat: „Ne ölj, ne paráználkodj, ne lopj, ne tanúskodj hamisan, ne károsíts meg senkit, tiszteld apádat és anyádat.” Ő pedig ezt mondta neki: Mester, mindezeket megtartottam ifjúságomtól fogva. Jézus rátekintett, megkedvelte őt, és ezt mondta neki: Egy hiányosságod van még: menj, add el, amid van, és oszd szét a szegények között, akkor kincsed lesz a mennyben; azután jöjj, és kövess engem! A válasz miatt elborult az ember arca, és szomorúan távozott, mert nagy vagyona volt. Jézus ekkor körülnézett, és így szólt tanítványaihoz: Milyen nehezen mennek be Isten országába a gazdagok! A tanítványok megdöbbentek szavain, Jézus azonban ismét megszólalt, és ezt mondta nekik: Gyermekeim, milyen nehéz az Isten országába bejutni! Könnyebb a tevének a tű fokán átmenni, mint a gazdagnak az Isten országába bejutni. Ők pedig még jobban megrökönyödtek, és ezt kérdezgették egymás között: Akkor ki üdvözülhet? Jézus rájuk tekintett, és ezt mondta: Az embereknek lehetetlen, de Istennek nem, mert Istennek minden lehetséges.*

Isten kegyelmébe érkező Gyülekezet!

Szeretettel köszöntelek benneteket! Igyekszem, hogy tényleg az a szeretet legyen megtapasztalható itt az istentiszteleten, amellyel Jézus is fogadja ezt a gazdag fiatalembert. Nem mond neki hangzatos, vagy hamisan biztató szavakat. Minden, ami a kimondott örömhír, az az ifjú elmenetele után hangzik el. Jézus őszintén, minden hamisság nélkül felel a hozzá érkezőnek és mégsem, egy pillanatra se merül fel, hogy gorombaság, vagy túlzott keménység lenne mindez tőle, hanem a féltő szeretet érződik a szavain.  
Ez a gazdag ember odaérkezik Jézushoz. Nem sokat tudunk róla, azt sem, hogy pontosan honnan jön, vagy, hogy honnan tud és mit tud Jézusról. Egy jövevény, egy vendég Jézusnál. A sámsonházai ünnepi könyvklub alkalmán csütörtökön, éppen István király Imre herceghez írt intelmeiből a vendégekről, jövevényekről szóló részről beszélgettünk. Nem csak István királyunk, de már az ókori Rómában, ahogyan azt ő is idézte, sőt már sokkal korábban, például Izrael területén is kiemelt fontosságú volt a vendégek megbecsülése és szeretetteljes fogadása. A Jézushoz érkező ifjú kapcsán sem merül fel egyetlen pillanatra sem: hogy ő meg kicsoda és hogyan merészel egyáltalán minden meghívás nélkül odalépni a Mesterhez? Az evangéliumok ugyan eltérően tanúskodnak erről az érkezéséről, de egyikben sincs túlságosan részletezve. Márk evangéliuma viszont két nagyon fontos részletet jegyez le a számunkra erről a megérkezésről: „odafutott” és „térdre borult”.   
Futott, mintha úgy érezte volna, hogy itt a soha vissza nem térő alkalom, amit semmiképp se szalaszthat el. Futott, izgatottan és valószínűleg reményekkel telve. Futott, pedig gazdag emberként ezt valószínűleg nem sűrűn tette meg, hiszen ez megalázó dolognak számított. Egy gazdag és előkelő ember nem fut akármiért, vagy akárkiért. És, ha ez nem lenne elég bizonyíték számunkra az őszinte indulatra a szívében, akkor ott a folytatás: kérdés és kérés nélkül térdre borul Jézus előtt.   
Hányszor érkezünk meg mi így Jézus közelébe? Futva, szinte menekülve Hozzá, minden büszkeségünket hátrahagyva? Futva és szinte még lihegve, nem a többiekre, nem a külsőségekre figyelve, hanem egyszerűen csak őszinte leborulással megérkezve Hozzá? Milyen a mi Isten elé lépésünk ma testvérek, vagy éppen a hétköznapjainkban?

Ez a gazdag ember, nem kertel. Egyetlen őszinte, valószínűleg őt már jó ideje feszítő kérdéssel érkezik. És ez a kérdés valóban a lényeget ragadja meg. Nem etikai határfeszegetés, nem a törvény apróbetűinek boncolgatása, vagy önigazolás az, amit Jézus elé hoz.  
„*Jó Mester, mit tegyek, hogy elnyerjem az örök életet?”* Az örök élet, amit Márk evangéliumában itt már Jézus is tudatosan állít tanításának a középpontjába, hiszen itt már egyre érthetőbb, hogy a Golgota felé tart.   
Az ifjú valamiféle receptet vár, valami biztos, emberi módszert. Ahogyan megfogalmazza a kérdésében is, ő *elnyerni* akarja az örök életet. Jézus azonban két kérdéssel próbálja rávezetni, hogy mi is a válasz arra kérdésre, ami elhozta, ami futásra késztette.  
*„Miért mondasz engem jónak?”*A gazdag megszólításában a „jó” kifejezés 3 irányból értelmezhető. A héber gondolkodás, ahogyan az Máté evangéliumában hangsúlyt is kap ennél a találkozásnál, nem a mestert, a személyt helyezi a jóval összefüggésbe. Ahogyan azt az Ószövetségből mi is tudjuk, ott a tettek, a cselekedetek és ez által a tanítás az, ami jó.   
Jézus tudja, hogy a fiú gondolatait is ezek határozzák meg és így második kérdésében Ő is ezekre a jó cselekvésekre, a törvény, a 10 parancsolat második felének megtartására kérdez rá.   
A másik eshetőség a „jó” kapcsán a görög gondolkodás figyelembevétele lehetne. Ott valóban a mester lehetne a kifejezés középpontjában, mint olyan valaki, akiben az érkező, a kérdező megbízik. Akiről tudja, vagy legalábbis feltételezi, hogy nála ott a jó válasz. Megtisztelő megszólításként is értelmezhetné ezt Jézus, amiben megmutatkozik a gazdag ember bizodalma. Erre a gondolatra is válaszol Jézus, mikor ugyan csak burkoltan, de válaszával tulajdonképpen felteszi a kérdést az ifjú felé is: *Te kinek mondasz engem?*. A kérdés nem hangzik el szó szerint, de nem véletlen mondja ki Jézus: „*Miért mondasz engem jónak? Senki sem jó az egy Istenen kívül.”* A fiú itt akár hitvallást is tehetne, amire tulajdonképpen ösztönzi is őt Jézus, és amivel azonnal megkapná a válaszát a kérdésére is.   
Kicsoda számodra az, aki előtt leborultál most? Rabbi, azaz egy tanító mester? Próféta? Messiás? Isten? Ott feszül ez a kérdés, de az ifjú nem hallja meg.  
A „jó” kifejezés harmadik értelmezési lehetősége szerint Jézus konkrét választ ad a fiúnak. Mégpedig, hogy a „jó” és ezzel együtt az üdvösség kérdése ne valami emberit jelentsen a számára. Ha az abszolút jót keresed, azt sehol máshol és semmi másban nem fogod megtalálni, csak Istennél. Ismerjük Jézustól többféle módon megfogalmazva ezt mi is, de sokszor elsiklunk felette és saját, emberi utakat kezdünk kutatni. Ilyen egyszerűen tanít bennünket is erről Krisztus: *„Keressétek először Isten országát és az ő igazságát, és mindezek ráadásként megadatnak majd nektek.”*.  
Az ifjú őszintén keresi a választ, de nem ismeri fel, hogy valójában ki előtt térdelt le, nem úgy, mint a jerikói vak ember. Őszinte szívvel vágyik az Isten országára, de elérhető, kiérdemelhető állapotként tekint rá és mint kiderül nem tudja elengedi a földi függőségeit. Ő még nem érti a Rómaiakhoz írott levélben is megfogalmazott gondolatot: *„Ezért tehát nem azé, aki akarja, sem nem azé, aki fut, hanem a könyörülő Istené.”*.   
A gazdag ifjú fut, mert úgy érzi, hogy Jézusnál ott az az értékes válasz, amit ő már évek óta keres. De, amikor Jézus önmagára mutatna, mint út, mint egyetlen út, akkor hamar kiderül, hogy ez a fiú önmaga akarja megfutni a távot és ezt bizony nem tudja elengedni.

Jézus, amikor rákérdez a törvények megtartására, akkor nem azt várja, hogy meglepetés érje és egy tökéletes emberrel találkozzon. Nem is nevetség tárgyává akarja tenni ezt a gazdag fiatalembert, hiszen, ha akarná, nyilván rá tudna mutatni az életében, hogy mikor volt szeretetetlen az embertársaival, de Jézus nem kötözködik a fiú kijelentésével, hogy ő minden a második kőtáblán található törvényt megtartott. Nem! Itt most valami sokkal fontosabbra akar rámutatni.   
Jézus nem azt mondja itt el az ifjúnak, hogy: *Gratulálok, ügyes vagy, már csak egyetlen apróságon, egy kis szépséghibán kell javítanod!*. Éppen azt mondja ennek az embernek is, hogy mindezekről gondolhatod, hogy rendben vannak az életedben, de van ennél egy sokkal egyszerűbb kérdés. Ami nem csak 1 a sok, vagy a 10 közül, hanem az alap, ami nélkül a többi sem lehet valójában a helyén.   
*„Én, az Úr vagyok, a te Istened … . Ne legyen más istened rajtam kívül!”*, vagy ahogyan Jézus a Sátánnak is kijelenti: *„Uradat, Istenedet imádd, és csak* neki szolgálj*!”*.   
Ha ebben hiányosságom van, ha nem az Úrba vetem a bizalmam, akkor nincs a helyén az életem, mert akkor nem hagyom, hogy az Isten tenyerében legyen biztonságban. Mi is, ahogyan ez a gazdag ember, bizony vinnénk magunkkal a csomagjainkat, világi függelékeinket, vagy inkább függőségeinket. Mennénk felé, hiszen ott van a Lélek, amely vonz minket a mi Teremtőnk felé, de azért inkább felpakolnánk az útra, mint egy teve.

Az egyetemi éveim elején néhány barátommal egy nyáron vonattal túráztunk Magyarország több vidékére is. Ilyenkor 5-6 napi ruhát és egyéb felszerelést zsúfoltunk bele hátizsákjainkba és kézi táskáinkba. Az egyik utazás során egy vonatátszállásra igen szűkös időnk maradt. Futottunk és szinte ugrottunk fel az azonnal induló vonatra. Ez az ugrás azonban nekem nem sikerült, mert a jól megpakolt csomagjaim fennakadtak az ajtó keretében és szinte visszapattantam a vonattól.  
Olyan voltam, mint ez az Isten országa felé igyekvő gazdag ember. Nagyon szerettem volna ott bent lenni, de mindaz, amit hordoztam, amit nem akartam letenni magamról, bizony fennakadt az ajtón. Mint állítólag a megpakolt tevék Jeruzsálemnek azon a bizonyos szűkös kis kapuján, amelyet Jézus is említ.   
De ne értsük félre! Nem csak a gazdag ember pénze jelent túl nagy földi csomagot az örök élet felé igyekezve. Ott a hírnév, az elvárásaink, a világi függőségeink, de sokszor még a család is túl nagy csomaggá válik, ha nem tudjuk lehelyezni az Isten kezébe, ha nem tudjuk egészen rábízni. Ha te akarod vinni ezeket, akkor nem fogsz beférni a kapun! Ott fogsz állni Jézus előtt, őszintén vallva, hogy te hű voltál hozzá, de Ő egyből látni fogja, hogy mi az az egy hiányosságod, hogy mi az, amit nem mersz rábízni, amit továbbra is te akarsz cipelni.   
Istenhez csak a lecsupaszított, a csak a hitét szorongató ember léphet. Jézusnak az ifjúval szemben sem az a problémája, hogy gazdag. Félre ne értsük, nem a szegénységet akarja itt propagálni a Szabadító! Ha ide egyszerűsítenénk le ezt a beszélgetést, akkor szinte megcsúfolnánk Jézus tanítását. A Megváltó, itt arra mutat rá, hogy látja, hogy mennyire nehéz az embernek szabadulnia a világi függőségeitől és teljes szívével bíznia Istenben.  
És mennyire jól lát bennünket! Próbálkozunk sokszor, de csak nem bírjuk letenni a batyukat. Mert ott van a késztetés: *Még kellhet, inkább őrizgetem még, elteszem a rosszabb időkre!*.   
Most nagyon közel van még a költözésünk sok élménye. És ez is bennem van: Mennyire nehéz volt nem becsomagolni egy-egy nyilvánvaló kacatot, vagy épp olyan dolgokat, amiket én raktároznék, más azonban örömmel használna. Mert a homályosnak vélt jövőre tekintve én is azt mondtam: *még jól jöhet!*   
Még jól jöhet! – és visszük magunkkal mindazt, amit már nagyon rég le kellett volna tennünk az életünkben, úgy, mint a szerencse gondolata, a sérelmek, a büszkeség, vagy épp sokkal konkrétabb fizikai függőségek, mint az alkohol, a dohányzás és sorolhatnám még. Mert elhisszük, hogy ezek kellenek, vagy kellhetnek még a jövőben.  
Pedig nem, mindez csak akadály az örök élet felé, az Isten felé!  
Turóczy Zoltán evangélikus püspök így írt erről: *„Mit cselekedjem, hogy az örökéletet elnyerhessem? Ez a felelet: semmit. A kereszten Krisztus mindent elvégzett. Azóta mindenki üdvözülhet. A házasságtörő asszony, a tolvaj Zákeus, a halálraítélt lator, a Krisztustagadó Péter. Mindenki, aki hisz a Krisztusban megjelent kegyelemben, s úgy fogadja Isten országát, mint a bűntől kifosztott koldus. Hiszed-e ezt? Amíg akár anyagilag, akár szellemileg, akár lelkileg gazdagok vagyunk, s adunk a gazdagságokra, addig, amíg igazaknak tartjuk magunkat, Isten nem tud megigazítani. Csak a lelki szegényeké a mennyeknek országa.”*Ilyen egyszerű tehát a kérdés testvérek: Elég neked az Úr kegyelme?   
Hidd el, elég neked az Úr kegyelme! Nem kell más. Kérjük az Urat testvérek, hogy le tudjuk tenni a batyukat és ne hagyjuk ott Őt, mint a gazdag ember Jézust. Mert lehet, hogy neked úgy tűnik, hogy a csomagjaid, a függelékek, a függőségeid nélkül lehetetlen az út, de az Istennek, az Istennel minden lehetséges.   
Jó biztatás erre, amit az oltár előtti igében is olvastunk: *„Ha ugyanis a mulandó dicsőséges, mennyivel inkább dicsőséges a maradandó.”*.  
Nem az akarásunk, vagy a kegyesség fokozása az örök élet útja, hanem a Jézussal való teljes élet és sorsközösség vállalása, azaz, hogy úgy élünk ahogyan ő tette, az életünket teljes egészében a mi mennyei Atyánkra bízva. Hiszen akinek az Úrtól kapott kegyelem, Jézus válik az igazi, a legnagyobb kinccsé az életében, annak minden más, ahogyan a Filippi levélben is olvassuk, *kárrá és szemétté lesz*.  
A gazdag ifjú üdvbizonyosságot nem nyer, pedig ott van, ott térdel Jézus közelében, konkrétan előtte. De mégsem látja meg a fától, a vagyontól, a törvény betűitől, a saját akarásától az erdőt, az ő élő, előtte álló üdvbizonyosságát, Jézust.  
Ugyan Jézusban nem látja meg az Isten kegyelmét, de egy kicsit talán mégis közelebb került, mert a Jézussal való rövid közösség önismeretet adott neki is. Felfedezte a saját fogyatékosságát. Meglátta önmagát a tükörben és a szótlan, szomorú elmenetelét látva joggal feltételezhetjük, hogy elindult benne valami. Ő egyedül nem fog megváltozni, de ez a tükör számára is megmutatta, hogy ki térdel ott mellette. Mert Jézus elé és elénk sem odaáll a követeléseivel, hanem kegyelemmel, mint szolgáló Úr, odatérdel mellénk, hogy átvegye minden terhünket és fogyatkozásunkat. Jézus szava és ígérete feléd és a gazdag ember felé is szól ma, hogy többé ne a batyuid alatt megtört emberként élj: *„Jöjjetek énhozzám mindnyájan, akik megfáradtatok és meg vagytok terhelve, és én megnyugvást adok nektek.”*  
Bízd az életed Krisztusra testvérem, mert Ő a kegyelem Ura, a te Istened! Amen